KIRJALLINEN KYSYMYS P-0022/00

esittäjä(t): Bertel Haarder (ELDR) komissiolle

(13. tammikuuta 2000)

Aihe: Turvapaikanhakijoiden yhteinen sormenjälkirekisteri Eurodac

Ottaen huomioon, että Tanska on tehnyt varauksen oikeudelliseen yhteistyöhön (Edinburghin sopimus), voiko komissio joko vahvistaa tai torjua tiedon, jonka mukaan Tanska voi liittyä Eurodaciin eli yhteiseen sormenjälkirekisteriin?

Komissiota pyydetään ilmoittamaan, mitkä ehdot Tanskan on täytettävä voidakseen päästä osallistumaan Eurodaciin samalla tavalla kuin muut osallistuvat jäsenvaltiot.

Komissiota pyydetään myös vahvistamaan, että Tanska voi osallistua Eurodac-yhteistyöhön vain sillä ehdolla, että se täydellisesti tunnustaa EY:n tuomioistuimen toimivallan.

António Vitorinon komission puolesta antama vastaus

(29. helmikuuta 2000)

Eurodac-asetusta koskevan komission ehdotuksen(1) oikeusperustana on Euroopan yhteisön perustamissopimuksen IV osasto. Amsterdamin sopimukseen kuuluu pöytäkirja(2), joka säätelee Tanskan asemaa suhteessa EY:n perustamissopimuksen IV osaston nojalla ehdotettuihin toimenpiteisiin.

Pöytäkirjan 1 artiklassa määrätään, että Tanska ei osallistu neuvostossa sellaisten toimenpiteiden antamiseen, joita ehdotetaan EY:n perustamissopimuksen IV osaston nojalla. Pöytäkirjan 2 artiklan mukaan EY:n perustamissopimuksen IV osaston nojalla hyväksytyt toimenpiteet eivät ole Tanskaa sitovia eikä niitä sovelleta Tanskassa. Perustamissopimuksen nykyisin voimassa olevien määräysten nojalla Tanska ei näin ollen osallistu Eurodac-asetuksen hyväksymiseen eivätkä asetuksen säännökset sido Tanskaa.

Pöytäkirjan 5 artikla koskee Tanskan asemaa suhteessa niihin neuvoston päätöksiin, joita koskevat ehdotukset tai aloitteet perustuvat Schengenin säännöstöön EY:n perustamissopimuksen IV osaston määräysten nojalla. Artiklan mukaan Tanska voi päättää saattaa tällaisen neuvoston päätöksen osaksi kansallista lainsäädäntöään, jolloin Tanskan päätös muodostaa kansainvälisen oikeuden mukaisen velvoitteen Tanskan ja Schengen-valtioiden(3) välille ja tarvittaessa myös sen ja Irlannin tai Yhdistyneen kuningaskunnan välille. Ehdotusta Eurodac-asetukseksi ei kuitenkaan voida pitää Schengenin säännöstöön perustuvana aloitteena, joten pöytäkirjan 5 artiklaa ei voida soveltaa tässä yhteydessä.

Pöytäkirjan 7 artiklan mukaan Tanska voi valtiosääntönsä asettamien vaatimusten mukaisesti ilmoittaa muille jäsenvaltioille, ettei se enää halua käyttää tätä pöytäkirjaa tai sen osaa. Tällöin Tanska soveltaa täysimääräisesti kaikkia tuolloin voimassa olevia Euroopan unionin puitteissa toteutettuja toimenpiteitä. Tanska ei ole toistaiseksi ilmoittanut aikeista käyttää tätä menettelyä. Pöytäkirjan 7 artiklan mukainen menettely antaa kuitenkin Tanskalle mahdollisuuden osallistua Eurodac-järjestelmän toimintaan tasavertaisesti muiden jäsenvaltioiden kanssa.

Neuvosto on laatinut luonnoksen Eurodac-asetusta koskevaksi julistukseksi, jonka mukaan se on halukas tekemään yhteisön ja Tanskan välillä sopimuksen siitä, että Tanska voisi osallistua

Eurodac-järjestelmän toimintaan samalla kun Tanskan asemasta tehty pöytäkirja säilyisi edelleen voimassa. Komissio pohtii, olisiko Tanskan osallistuminen Eurodacin toimintaan yhteisön ja Tanskan välillä tehdyn sopimuksen perusteella täysin yhdenmukaista perustamissopimusten määräysten ja erityisesti Tanskan asemasta tehdyn pöytäkirjan kanssa. Asia edellyttää perusteellisia oikeudellisia selvityksiä, koska kyseessä on ennakkotapaus. Missään tapauksessa ei kuitenkaan voida hyväksyä ratkaisua, joka asettaisi Tanskan jollakin tavoin erityisasemaan muihin jäsenvaltioihin nähden esimerkiksi suhteessa yhteisöjen tuomioistuimen toimivaltaan. Komissio pohtii asiaa edelleen.

(1) Ehdotus neuvoston asetukseksi (EY) Eurodacin perustamisesta turvapaikanhakijoiden ja tiettyjen muiden ulkomaalaisten sormenjälkien vertailemista varten, KOM(1999) 260 lopullinen, Bryssel, 26.5.1999.

(2) Euroopan yhteisön perustamissopimukseen ja Euroopan unionista tehtyyn sopimukseen liitetty pöytäkirja Tanskan asemasta.

(3) Ne jäsenvaltiot, joita tarkoitetaan Schengenin säännöstön sisällyttämisestä osaksi Euroopan unionia tehdyn pöytäkirjan 1 artiklassa.